兀兀棲精廬
作者：劉黻
朝代：宋

paragraphs: 兀兀棲精廬，青山日相對。
靜照年少非，動虞壯士悔。
耕鋤計已晚，畚築力猶耐。
夜卧司馬衾，晨餐魯直菜。
自計清廟修，誰知圜壁壞。
人情春水波，世事寒雲態。
直道叢百謫，孤蹤繞群吠。
拘纍僒形骸，憂危積肝肺。
逢人口即瘖，出戶足如礙。
周程儼範模，劉張遺謦欬。
滌垢學歸愚，達增務韜晦。
志苦秋不磨，髮白春匪載。
採菊聊傾觴，延蘭可紉佩。
官餽乏三月，家書隔千載。
楚語欲聽慣，峒關驚未潰。
冥冥瘴霧間，冋冋靈光在。
莫揮感時淚，山水怡吾愛。